  Виталий Пронин Кун Думаысь, Кун Кенешысь, кар, ёрос но гурт Кенешъёсысь депутатъёсты азьланяз но валче люкалляно, вераз Кун Думаысь депутат Андрей Исаев «Огъя Росиия» фракциосысь депутатъёслэн форумазы.Депутатъёслы калык пӧртэм юанъёсын вазиське. Куд-огзэ ёросъёс но гуртъёс асьсэ кужымен быдэстыны быгато. Мукетъёссэ сэрттыны-пертчыны элькун яке федерация юрттыны кулэ. Тужгес секыт ужпумъёсты но валчеяськыса быдэстыны луэ.Ӵапак озьы огъя кужымен кылдӥз пограм тэль сярысь закон. Сое кутыны курыса, Кун Думае вазиськизы вал Удмуртиысь представительной ёзъёс. Со улонэ пыӵаз ке, калык пограм пуэз капчиенгес басьтыны быгатоз.Росииысь парламентын та закон кылем толэзе нырысетӥ лыдӟонын эскеремын но умоен лыдъямын вал, вераз Андрей Исаев. Эдуард Степанов Фото: http://www.udmgossovet.ru/  